als_Latn dik_Latn sag_Latn
Portali italian “Osservatorio Balcani”, në një artikull analitik për Shqipërinë, ngre shqetësimin për përdorimin e të miturve në fushatën elektorale. Në shkrimin në fjalë, ndërsa thuhet se fushata tashmë po zhvillohet me kapacitete të plota, theksohet se tensionet elektorale nuk kursejnë as fëmijët, të cilët përdoren nga politika. “Në Shqipëri, gjatë fushatës elektorale, fëmijët gjenden shpesh në vijën e parë, duke duartrokitur e brohoritur në tribunat e tubimeve, nëpër sheshe e nën diellin përvëlues. Ata qëndrojnë edhe nëpër klasat e shkollave të tyre, ose nëpër kopshte, të veshur edhe me uniformën e shkollës, duke dëgjuar me vëmendje një politikan. Këto skena nuk mund të mos sjellin në vëmendje kujtimet e diktatorëve të vendeve të Ballkanit apo të Europës Lindore, të cilët mbanin gjithnjë fëmijët në krah, gjithnjë të buzëqeshur dhe gjithnjë në dispozicionin e tyre.” Sipas “Osservatorio Balcani”, të gjitha partitë politike, i përdorin fëmijët në aktivitetet e tyre, për të treguar pastërtinë dhe pafajësinë e secilës prej tyre dhe për të shtuar numrin e pjesëmarrësve ne turmë. Për këtë, nënvizohet në analizë, përdoren mësuesit, që t’i nxjerrin nxënësit në sheshe. Më pas, në artikull, jepet edhe një panoramë e të drejtave të dhunuarve të fëmijëve shqiptarë ndër vite në këto vite tranzicioni, bazuar në raportet e OKB-së.
als_Latn